Latvijas Jūras medicīnas centrs

[thumb|[Vecmīlgrāvis|Vecmīlgrāvja slimnīca Vecmīlgrāvja 5. līnijā 26.]]
**[[akciju sabiedrība|AS]] "Latvijas Jūras medicīnas centrs"** ir Latvijas veselības aprūpes pakalpojumu uzņēmums. Tas tika izveidots 1944. gadā.

Uzņēmuma struktūrvienības ir izvietojušās Rīgas Ziemeļu rajonā: Sarkandaugavas ambulatorās veselības aprūpes centrs, Centrālā slimnīca un Diagnostiskās radioloģijas nodaļa Patversmes ielā 23, Ziemeļu diagnostikas centrs un Vecmīlgrāvja slimnīca Vecmīlgrāvja 5. līnijā 26, Vecmīlgrāvja primārās veselības aprūpes centrs Melīdas ielā 10.

AS "Latvijas Jūras medicīnas centrs" akcijas kotē *[[Nasdaq Riga]]* biržā. Lielākie akcionāri (2026. gada janvāris): Ilze Birka (17,50 %), Mārtiņš Birks (17,50 %), Jānis Birks (12,80 %), Guna Švarcberga (10,36 %), SIA POM (8,82 %), Adams Navicks (6,85 %).

## Vēsture
Otrā pasaules kara laikā 1944. gada 4. oktobrī PSRS veselības aizsardzības tautas komisārs izdeva pavēli par Latvijas PSR Ūdensceļu veselības aizsardzības nodaļas izveidošanu.
Pēc Rīgas okupācijas 25. oktobrī darbu sāka pirmais ārsta kabinets Latvijas PSR Ūdensceļu veselības aizsardzības nodaļas poliklīnikā, 1. novembrī sanitāri—epidemioloģiskā stacija (SES), bet 25. novembrī — slimnīca ar 40 gultasvietām, kuras pārraudzībā bija visas jūrniecības un zvejniecības sistēmā strādājošo ārstniecības iestādes un kuģu ārsti. 1945. gadā izveidoja plašāku pakļauto iestāžu tīklu, kas aptvēra gan jūras, gan upju kuģniecību, kuģubūves un remonta rūpnīcas un darbnīcas, jūrskolas u.c. 1951. gadā izveidoja Baltijas Ūdensceļu veselības aizsardzības nodaļu ar filiālēm Igaunijā, Latvijā, Lietuvā un Kaļiņingradas apgabalā, kuru 1956. gadā likvidēja un atjaunoja Latvijas PSR Ūdensceļu veselības aizsardzības nodaļu Latvijas PSR Veselības aizsardzības ministrijas pakļautībā, kas ārstēja arī zvejniekus.
1958. gadā Vecmīlgrāvī uzcēla Rīgas Ostas slimnīcu ar 75 gultasvietām, Latvijas PSR 1968. gadā Katrīnas dambī uzcēla Baseina poliklīniku, savukārt Baseina slimnīcu 1964. gadā pārvietoja uz Patversmes ielu, kur 1970. gadā uzcēla jaunu Baseina Centrālās slimnīcas korpusu. No 1980. līdz 1992. gadam Baseina Centrālo slimnīcu un resora medicīnas dienestu vadīja Inta Spilva. Viņas pakļautībā bija arī zvejnieku bāzes kuģi, kas bija aprīkoti ar instrumentiem un medikamentiem ķirurģiskajai, intensīvajai un neatliekamajai palīdzībai, kā arī ar visu nepieciešamo infekcijas slimnieku izolācijai un ārstēšanai.

Pēc Latvijas neatkarības atgūšanas 1992. gadā uz vairāku Baseina slimnīcas objektu bāzes izveidoja Latvijas Jūras medicīnas centru (LJMC), apvienojot Baseina Centrālo slimnīcu Patversmes ielā ar Rīgas Ostas slimnīcu Vecmīlgrāvī. Par tā vadītāju kļuva Jānis Birks. 1996. gadā LJMC nodeva privatizācijai. 1997. gadā LJMC reorganizēja par publisku akciju sabiedrību “Latvijas Jūras medicīnas centrs”, kā akcijas 1998. gada maijā sāka kotēt Rīgas Fondu biržā (tagad *[[Nasdaq Riga]]*).

1998. gadā LJMC Centra slimnīcā izveidoja Latvijas Universitātes Medicīnas fakultātes Ķirurģijas klīniku. 1999. gadā LJMC piedalījās Latvijas Universitātes medicīniskās pēcdiploma izglītības institūta dibināšanā.

2025. gada 18. decembrī AS "Latvijas Jūras medicīnas centrs" akcionāri nolēma izslēgt uzņēmuma akcijas no regulētā tirgus, investīciju baņķierim Jānim Lielcepurem piederošajai SIA POM (tai pieder 8,82 % LJMC akciju) izsakot šādu priekšlikumu. 2026. gada 14. janvārī Latvijas Bankas uzraudzības komiteja nolēma atļaut SIA POM izteikt akciju atpirkšanas piedāvājumu. 27. janvārī sākās AS "Latvijas Jūras medicīnas centrs" akciju atpirkšana biržā, kas ilgs līdz 13. februārim.

## Atsauces

## Ārējās saites
* AS "Latvijas Jūras medicīnas centrs" vietne